Lagwi ge ka benne dia laníha,
delába ka benne dia ki sadú xibike arlo Tata Do Yebáha,
lheꞌe ka benneha sela ttu chupa ka benne griegu.
Ka benneha ubigake ata du Felipe‑ni.
Felipe‑ni ankana benne lheꞌesi Betsaida.
Yiesiha rena daka Galilea.
Nianna unnabake lenna,
ráke na:
―Raka letu ilentu Jesús‑ni,
xa tata.
Felipe‑ni nna ugíana utixxiꞌenna Andrés‑ni.
Nianna ixpabakana diakana gwatixxiꞌakinna Jesús‑ni nu ra ka benneha.
Jesús‑ni nna bekabie gekani,
ree:
―Benne daa yebáha chiba bisia ura gatti benneha nna eyapie yebáha kini inná xxeni lebie.
Netiru ria,
ttiba xua xuxtilaha,
ganna abíba igatsi yu ikie ki eꞌeyue,
laꞌania nna labí tsani benneha,
ttúbe eyaꞌanna.
Ttaka ganna xuaha gattibe,
delába egelhaba xoe nna eꞌeyue,
laꞌania nna ixeni lena ute benneha.
Benne abittuba raka lebie bixa satebie de etenalhe neti,
benneha nnittilee arlo Tata Do Yebáha nna benne eria iki eria lebie etenalhe neti meskila bixa satebie yiesi lo yu‑ni,
benneha gwaka benlee ttu dia lii arlo Tata Do Yebáha.
Ganna nuxa ttu benne raka lebie ixúe kini unie nu raka lasia,
teeki itee etenalhe neti nna ata esina dhoaha,
niha‑gaba dhoe,
nna ganna nuxa ttu benne chi rixúe runie nu raka lasia,
Tata kiaha gugwebe lidhaka benneha.
’Loora nnanna yalhá rudú xxattana neti.
Nianna,
¿si gwannílaa,
“Tata,
bodiláchittu neti lo elha disa uyúa‑ni”?
Ttaka ki de uyúlaa elha disa‑ni,
de nuha nna daya yiesi lo yu‑ni.
Tata,
beleꞌe nu xxeni ra lelu arlo ka benne.
Nuha‑ba rabie,
nianna biyien tsiꞌi ttu benne unnebie yebáha,
ree:
―Chiba beleꞌa nu xxeni ra lasia,
nnanna nna odoleꞌa na attu libe.
Ka benne seꞌe niha,
tti biyienkanie tsiꞌi benne unneeha,
ttu chupake ráke:
―Uyuꞌu beba nuná.
Adíke nna ráke:
―Ttu anjeli daa yebáha‑ba nuná belise benne‑ni.
Jesús‑ni nna rabie kana:
―Laa de netiga nna biyien tsiꞌi benneha,
de lebiꞌila nuná nna biyien tsiꞌibie.
Nnanna nuha chi bisia sá uin Tata Do Yebáha elhuxtisi ge ka benne seꞌe yiesi lo yu‑ni lhe nnanna nuha chi bisia sá kweabie nu rinnabiana yiesi lo yu‑ni,
delába nu xxegwiha.
Neti nna ganna chi ulhidhakana neti betákana neti lo ya kurusiha,
laꞌania nna unia kini iyába ka benne ibigake len neti.
Aníha rinnebie ki benna liie gaxasina gattie.
Ka benneha nna bekabike gebie,
ráke:
―Riꞌitu yutu deki lo ka yetsi ge Tata Do Yebáha rigixxiꞌa ra deki benne anke Cristuha satíaba aka ben benneha.
Lu nna,
¿galasina nna rálalu deki teeki ilhidhakana benne daa yebáha?
¿Núla nuha anka benne daa yebáha ganna?
Jesús‑ni nna rabie kana:
―Attu sattiruba do benne anke xiani‑ni lagwi gele.
De nuha nna laka sa ruden xiani‑ni gele,
gwalugwela lele kini abittu udaxxu elaha le,
kumu nu reki lheꞌe chulhaha,
labí yu nuha gaxa diana.
Laxkala gwaltsia lele ge benne anke xiani‑ni laka sa doe len lebiꞌi,
kini anáchu nna akale gebie.
Nuha‑ba ra Jesús‑ni nna deyye bekatsi lobie gekani.